tartuNLP/wikipedia-smugri-20251201 huggingface dataset:
Vuosaaren kirjasto

Vuosaaren kirjasto on Helsingin Vuosaaren kaupunginosassa toimiva yleinen kirjasto. Se toimii Vuotalossa lähellä kauppakeskus Columbusta ja Vuosaaren metroasemaa. Vuosaaren kirjasto on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Vuosaaren kirjasto perustettiin vuonna 1967 Ulappasaarentiellä sijainneeseen liikerakennukseen. Aluksi kirjastossa oli pinta-alaa 340 neliömetriä ja aineistossa 10 000 nidettä. Aineiston ja asiakkaiden määrän kasvun seurauksena ahtaaksi jäänyt kirjasto muutti vuonna 2001 uuteen Arkkitehtuuritoimisto Heikkinen-Komonen Oy:n eli arkkitehtien Mikko Heikkinen ja Markku Komonen suunnittelemaan Vuotaloon. Nykyisin kirjastossa on yli 74 000 nidettä. Vanha kirjastorakennus on sittemmin purettu.
Vuoden 2025 remontti.
Vuoden 2025 kesällä Vuosaaren kirjastossa toteuttiin sen historian ensimmäinen laaja remontti. Helsingin kaupungin mukaan kirjasto ei enää täysin vastannut Vuosaaren kasvavan väestön tarpeita, ja tilasta pyrittiin uudistuksessa tekemään käyttäjälähtöisempi, viihtyisämpi ja selkeämpi. Samalla remontoitiin kirjaston lattia. Remontin suunnittelusta vastasi Arkkitehtuuritoimisto Heikkinen-Komonen Oy:n arkkitehti Markku Puumala.
Remontti alkoi 2. kesäkuuta 2025. Kirjasto palveli remontin aikana pop up -tilassa Vuotalon toisen kerroksen musiikkiluokassa ja palasi tavalliseen tilaansa rajoitetuin palveluin 18. elokuuta. Remontoidun kirjaston oli määrä avautua täysin palveluin 1. syyskuuta, mutta 2. syyskuuta kirjasto ilmoitti sosiaalisessa mediassa, että palvelut palaavat käyttöön vaiheittain syyskuun aikana. Aikuisten osaston avaamisesta kirjasto ilmoitti 8. syyskuuta. Kirjaston avajaisviikko käynnistyi 27. lokakuuta, jolloin osa kirjaston kalusteista puuttui edelleen ja verstasalue sekä pelitila olivat vielä keskeneräisiä.
Remontin aikana lasten kirjastoauto Skidi pysähtyi Vuotalon pihalla kuutena maanantaina.
Luettelo televisiosarjan Posse jaksoista

Tämä on luettelo MTV3:lla syksyllä 2014 alkaneen Possen jaksoista.
Ensimmäinen tuotantokausi.
Ohjelman ensimmäinen jakso esitettiin 3. lokakuuta 2014. Ensimmäistä jaksoa seurasi 537 000 katsojaa. Ohjelman katsojaluvut nousivat huomattavasti samaan aikaan Nelosella esitetyn suositun "Vain elämää" -ohjelman kolmannen kauden päättymisen jälkeen.
Kautta seurasi keskimäärin 613 000 katsojaa.
Toinen tuotantokausi.
Ensimmäisen kauden päätteeksi ilmoitettiin, että ohjelma tulee jatkumaan toiselle kaudelle. Toinen kausi alkoi 18. syyskuuta 2015. Ohjelman uutena jäsenenä liittyi Jenni Dahlman. Kauden viimeinen jakso kuvattiin 20. marraskuuta 2015 suorana Espoo Metro Areenalta.
Kolmas tuotantokausi.
MTV tiedotti 4. maaliskuuta 2016, että Posse saa jatkoa kolmannelle kaudelle syksyllä 2016. Uusina kasvoina Jenni Dahlmanin tilalle ohjelmaan liittyvät Viivi Pumpanen ja Pirkka-Pekka Petelius. Aku Hirviniemi ei ollut mukana kauden viimeisissä suorissa lähetyksissä, koska joutui lääkärin määräyksestä lepoon.
Neljäs tuotantokausi.
MTV tiedotti toukokuussa 2017, että Posse saa jatkoa neljännelle tuotantokaudelle syksyllä 2017. Ohjelmaan liittyivät Hirviniemen, Peteliuksen ja Hildénin tilalle Eric ”Lakko” Savolainen ja Juuso ”Herbalisti” Karikuusi. Duudsonit olivat Roosa nauha -kampanjan suunnittelijoita ja esittivät 31. lokakuuta 2017 Possen Roosa nauha -erikoisjakson.
Viides tuotantokausi.
MTV tiedotti maaliskuussa 2018, että Posse saa jatkoa viidennelle tuotantokaudelle syksyllä 2018. Kalle Lamberg liittyi ohjelmaan ja korvasi Laasalan.&lt;br&gt;Ohjelman jäsenet Lakko ja Herba eivät olleet suorissa lähetyksissä mukana, vaan ainoastaan ennakkoon nauhoitetuissa osioissa.
Kuudes tuotantokausi.
"Possen" kuudes tuotantokausi esitettiin keväällä 2019.
Seitsemäs tuotantokausi.
"Possen" seitsemäs tuotantokausi alkoi 24. tammikuuta 2020. Veronica Verho liittyi ohjelmaan uutena juontajana. Kahdeksannessa jaksossa Saariluoman tilalla nähtiin Aku Hirviniemi.
Kauden jaksoissa 8–11 ei ollut lainkaan yleisöä samaan aikaan olleen koronaviruspandemian aiheuttamien rajoitusten vuoksi.
Kahdeksas tuotantokausi.
"Posse" palasi kahdeksannella kaudella syyskuussa 2020. Aku Hirviniemi teki paluun ohjelmaan.
Totuus ja tehtävä.
Kauden joka jaksossa juontajat valitsevat sokkona, pullonpyörityksessä itselleen totuuden ja tehtävän. Tehtävä pitää suorittaa seuraavassa lähetyksessä.
Yhdeksäs tuotantokausi.
Yhdeksännen kauden esittäminen alkoi syyskuussa 2021.
Totuus ja tehtävä 2.0.
Tällä kaudella totuuden ja tehtävän uudessa versiossa tehtävän saanut posselainen saa päättää, suorittaako hän tuttuun tapaan kortissa olevan tehtävän, johon voi viikon aikana vaikuttaa, vai kopista löytyvän mysteerihenkilön antaman tehtävän, joka suoritetaan samanaikaisesti livenä.
1 Posselaiset äänestivät suorituksen.
Kymmenes tuotantokausi.
"Possen" kymmenes tuotantokausi alkoi syyskuussa 2022. Kauden päätteeksi esitettiin WWF:n hyväntekeväisyysjakso.
Geraint Evans

Geraint Evans (16. helmikuuta 1922 Cilfynydd, Wales – 19. syyskuuta 1992 Aberystwyth, Wales) oli brittiläinen oopperalaulaja, äänialaltaan baritoni.
Evans syntyi perheeseen, jonka isä toimi vapaa-ajallaan useiden kuorojen kuoronjohtajana. Hän sai jo lapsena tunnustusta laulajana ja esiintyi teini-ikäisenä "Welsh Rarebit" -radio-ohjelmassa. Evans palveli Royal Air Forcessa toisessa maailmansodassa, ja hän sai asemapaikan Hampurista. Siellä hän sai opetusta basso Theo Hermannilta. Hän työskenteli myös brittijoukkojen radioverkoston palveluksessa ja esiintyi silloin tällöin. Evans suoritti opintoja Guildhall School of Musicissa Arthur Recklessin ja Walter Grunerin johdolla sekä stipendillä Genevessä Fernando Carpin johdolla. Vuonna 1948 Evans pääsi laulajaksi Covent Gardeniin, jossa hän debytoi "Nürnbergin mestarilaulajat" -oopperan esityksessä. Seuraavalla kaudella hän esiintyi ensimmäisen kerran "Figaron häiden" nimiroolissa, jonka hän tulkitsi myös debytoidessaan La Scalassa (1960) ja Salzburgin musiikkijuhlilla (1961).
Merkittävä rooli Evansille oli nimirooli oopperassa "Falstaff", jossa hän esiintyi ensimmäisen kerran Glyndebournessa vuonna 1957. Saman roolin hän tulkitsi esiintyessään ensimmäisen kerran Metropolitan-oopperassa vuonna 1964. Evans loi Flintin roolin Benjamin Brittenin oopperassa "Billy Budd" vuonna 1951 ja Mountjoyn roolin saman säveltäjän oopperassa "Gloriana" vuonna 1953. Hän osallistui myös William Waltonin "Troilus and Cressidan" kantaesitykseen vuonna 1954. Jäähyväisesiintymisensä Covent Gardenissa hän piti vuonna 1984 Dulcamaran roolissa oopperassa "Lemmenjuoma". Evans sai Brittiläisen imperiumin ritarikunnan komentajan arvon vuonna 1959, ja hänet lyötiin ritariksi vuonna 1969. Hänen omaelämäkertansa "A Knight at the Opera" julkaistiin vuonna 1984.
Coatitin taistelu

Coatitin taistelu oli Italian–Etiopian sodan aikainen Italian ja Etiopian joukkojen välillä käyty yhteenotto Coatitissa nykyisessä Eritreassa 13. – 14. tammikuuta 1895. Taistelu päättyi italialaisten voittoon ja samalla sodan kiihtymiseen.
Tausta.
Alkujaan italialaisten tukema Akkele Guzayn etiopialainen kuvernööri Bahta Agos oli kapinoinut 15. joulukuuta 1894 ja julistanut alueen itsenäiseksi ulkomaalaisista. Hänen joukkonsa voitettiin Halain taistelussa, mutta italialaisten komentaja kenraali Oreste Baratieri epäili kapinan taustalla olleen Menelik II:n tukema "ras" Mengesha Yohannes. Baratieri johti joulukuun lopulla henkilökohtaisesti joukkonsa Tigrayn alueelle leiriytyen ensin Adowassa. Pian oli selvää, että italialaisilla ei ollutkaan kykyä kohdata Mengeshan joukkoja suoraan. Mengesha uhkasi heidän huolto- ja viestiyhteyksiään takaisin Eritreaan. Baratieri päätti vetäytyä takaisin Eritrean puolelle ja "ras" Mengeshan joukot seurasivat heitä Merebjoen yli.
Taistelupaikka Coatitissa sijaitsi nykyisessä Eritrea. Taistelukenttä Coatitissa oli hankalakulkuinen. Aluetta pilkkoivat jyrkät vuoret ja rotkot. Italialaisten joukot käsittivät 3 684 eritrealaista sotilasta ("askari"), sekä 28 ratsumiestä, 105 italialaista sotilasta ja 66 italialaista upseeria. Mukana oli myös yski neljän vuoristotykin tykkipatteri. Etiopialaisten armeija käsitti noin 10 000 sotilasta.
Taistelu.
Taistelu alkoi italialaisten edetessä kohti etiopialaisten asemia aamulla 13. tammikuuta 1895. Etiopialaiset havahtuivat hyökkäykseen italian tykistön alettua tulittaa heidän leiriään. Yllätettyjen puolustajien onnistui kuitenkin koota rivinsä ja ryhtyä vastahyökkäyksen. Useimmat vastahyökkäykset tyrehtyivät alivoimaisten Italian eritrealaisten joukkojen eteen. Italialaiset jatkoivat vaihdellen pistinrynnäkköjen ja tulituksen välillä. Vasemmalla siivellä etiopialaisten onnistui kuitenkin työntää italialaisia taaksepäin, jolloin heidän koko rintamansa oli vetäydyttävä taaksepäin. Takana heidän asemansa olivat kuitenkin entistä vahvemmat ja he kestivät edelleen jatkuvat etiopialaisten hyökkäykset. Pari tuntia kestäneen taistelun jälkeen etiopialaiset päättivät viimein luopua vastahyökkäyksistä itse. Seuraavana päivänä 14. tammikuuta tehtiin vielä pienimuotoinen ponnettomaksi jäänyt hyökkäys, kunnes "ras" Mengesha vetäytyi joukkoineen samana yönä.
Seuraukset.
Etiopialaiset olivat menettäneet kaatuneina noin 1 500 sotilasta ja haavoittuneina noin 3 000. Italialaisten tappiot olivat 3 upseeria ja 92 sotilasta kaatuneina, sekä 2 upseeria ja 227 sotilasta haavoittuneina. Taistelun lopputulos pönkitti italialaisten uskoa omaan taistelukykyynsä. Toisaalta se johti myös harhaluuloihin italialaisten omien ja toisaalta heidän etiopialaisten vihollistensa kyvyistä. Taistelu vaikutti myös Italian ja Etiopian välisten jännitteiden kasvuun ja siten se johti osaltaan kohti italialaisten tappiota myöhemmässä Adowan taistelusa.. Menelik II määräsi yleisen liikekannallepanon 17. syyskuuta 1895.
Jinnahin kansainvälinen lentoasema

Jinnahin kansainvälinen lentoasema () on kansainvälinen lentoasema Karachissa Sindhin provinssissa Pakistanissa. Se on Pakistanin kansallisen lentoyhtiön, Pakistan International Airlinesin eli PIA:n, päälentoasema. Se on Pakistanin vilkkain lentoasema. Heinäkuusta 2018 kesäkuuhun 2019 sen läpi kulki 6 212 485 matkustajaa. Lentoasema koostuu yhdestä terminaalista, joka on jaettu kahteen halliin.
Lentoasema nimettiin Pakistanin perustajan, Muhammad Ali Jinnahin, mukaan.
Jamaikankukkaleikko

Jamaikankukkaleikko ("Phyllonycteris aphylla") on leikkojen eli lehtikuonolepakoiden heimoon kuuluva äärimmäisen uhanalainen lepakkolaji. 
Sitä on tavattu vain Jamaikalta, mistä tunnetaan yksi yhdyskunta, joka elää lämpimässä luolassa. Luolan lämpötila voi nousta yli 37 asteeseen.
Jamaikankukkaleikot painavat 14–18 grammaa. Niillä on lyhyt silkkinen vaalea turkki, tummat siipien lentopoimut ja pitkä, kapea kuono.
Jamaikankukkaleikko syö hedelmiä, kukkia, mettä ja siitepölyä sekä mahdollisesti myös hyönteisiä.
Always (Irving Berlinin kappale)

Always on Irving Berlinin säveltämä ja sanoittama yhdysvaltalainen musiikkikappale vuodelta 1925. 
Laulu on herkkä rakkauslaulu, jossa puhuja kuvailee kestävää rakkauttaan. Irving Berlin tarkoitti laulun häälahjaksi uutta vaimoaan Ellin Mackayta kohtaan. Mackay oli Berlinin toinen vaimo; ensimmäinen vaimo oli kuollut traagisesti häämatkalla saamaansa tautiin. Berlin on kirjoittanut tälle muistolaulun "When I Lost You". Musiikillisesti "Always" sisältää kaksi modulaatiota ja on vahvasti melodinen sävelteos. 
"Always" on noussut erääksi Berlinin kaikkein suosituimmista lauluista, ja sen ovat esittäneet esimerkiksi Ella Fitzgerald, Frank Sinatra, Billie Holiday ja Marvin Gaye.
Aito sunnuntaimetsästäjä

Aito sunnuntaimetsästäjä on Yrjö Nybergin ohjaama, vuonna 1924 valmistunut Suomen ensimmäinen animaatioelokuva. Alun perin kolmeminuuttisesta elokuvasta on säilynyt nykypäivään noin kahden minuutin katkelma.
Blue Skies

"Blue Skies" on Irving Berlinin laulu vuodelta 1926. Isäksi tulleen Berlinin sanoitus käsittelee onnellisuutta.
Kappaleesta on lukuisia suosittuja tulkintoja, kuten Ben Selvin, Bing Crosby, Willie Nelson, Ella Fitzgerald ja Benny Goodman. Kappale on myös elokuvassa "".
Bordeaux-Mérignacin lentoasema

Bordeaux-Mérignacin lentoasema () on kansainvälinen lentoasema, joka toimii Bordeaux'n päälentoasemana. Se sijaitsee Mérignacin kunnassa Gironden departementtissa Ranskassa. Vuonna 2017 se oli Rankan seitsemänneksi vilkkain lentoasema. Sinä vuonna lentoaseman läpi kulki 6 203 824 matkustajaa. Lentoasema koostuu kolmesta terminaalista. Se toimii pääasiallisesti halpelentoyhtöiden, kuten Ryanairin ja easyJetin, solmukohtana.
Leikot

Leikot eli lehtikuonolepakot (Phyllostomidae) on lepakoiden heimo, johon kuuluu noin 150 lajia. Ne elävät Pohjois-, Keski- ja Etelä-Amerikan trooppisilla ja subtrooppisilla alueilla. Useimmilla on leveät siivet ja kuonossa lehtimäinen uloke. Vartalon pituus (ilman häntää) on 4–14 cm. Suurimmalla lajilla, vampyyrileikolla (Vampyrum spectrum) siipien kärkiväli on 90 cm.
Mobat

Mobat ovat gurilaista kieltä puhuva kansa Togon Savanesin alueella sekä lähiseuduilla Ghanassa ja Burkina Fasossa. Heitä on noin 150 000 henkeä.
Mobien sukukansoja ovat gurmat ja basarit. Ennen siirtomaa-aikaa he kuuluivat mamprusien ja dagombien valtapiiriin. Mobien pääelinkeinot ovat maanviljely ja karjanhoito. Monet käyvät ansiotöissä Togon ja Ghanan eteläosien kahvi- ja kaakaoplantaaseilla.
Mobien asutus on hajanaista. Perinteinen asumus on pyöreä olkikattoinen savimaja. Asuntoa, talousrakennuksia ja viljavarastoa ympäröi savimuuri. Miehet pitävät eurooppalaisia vaatteita, naiset tunikan kaltaista paitaa ja eurooppalaisia leninkejä. Ruokavalio koostuu viljatuotteista ja kasviksista. Maitoa ja maitotuotteita ei käytetä.
Perinteinen yhteiskuntajärjestys koostuu suurperheistä, kyläyhteisöistä, patrilineaarisista suvuista ja ikäryhmistä. Avioliitto on virilokaalinen. Polygynia, leviraatti, sororaatti ja ostoavioliitto ovat yleisiä. Initiaatioriittiin liittyy etunimen vaihto.
Suurin osa mobista harjoittaa perinteistä uskontoa. Osa on muslimeja ja osa katolisia. Kansalla on rikas musiikkikulttuuri.
Clifford Bourland

Clifford Frederick ”Cliff” Bourland (1. tammikuuta 1921 Los Angeles, Kalifornia – 1. helmikuuta 2018 Santa Monica, Kalifornia) oli yhdysvaltalainen pikajuoksija ja olympiavoittaja.
Toisessa maailmansodassa laivastossa palvellut Bourland kilpaili Lontoon kesäolympialaisissa 1948, missä hän kuului Yhdysvaltain kultaa voittaneeseen 4×400 metrin viestijoukkueeseen. Lisäksi Bourland sijoittui Lontoossa 200 metrillä viidenneksi. Hänen ennätyksensä olivat 200 metrillä vuonna 1948 juostu 21,0 sekuntia ja 400 metrillä vuonna 1941 juostu 46,1 sekuntia. Bourland kuoli keuhkokuumeesta aiheutuneisiin komplikaatioihin 97-vuotiaana 1. helmikuuta 2018. Hän oli kuolinhetkellään vanhin elossa ollut yhdysvaltalainen olympiavoittaja.
Arthur Harnden

Arthur Harold ”Art” Harnden (20. toukokuuta 1924 Yoakum, Texas – 30. syyskuuta 2016 Corpus Christi, Texas) oli yhdysvaltalainen pikajuoksija ja olympiavoittaja.
Toisessa maailmansodassa lentäjänä Euroopassa palvellut Harnden kilpaili Lontoon kesäolympialaisissa 1948, missä hän juoksi avausosuuden Yhdysvaltain kultaa voittaneessa 4×400 metrin viestijoukkueessa. Harnden kuoli 92-vuotiaana 30. syyskuuta 2016.
Perussuomalaisten Pohjois-Karjalan piiri

Perussuomalaisten Pohjois-Karjalan piiri ry on yksi Perussuomalaisten 16 piirijärjestöstä. Piirin toiminta-alue on Pohjois-Karjalan maakunta ja piiritoimisto sijaitsee Joensuussa. Piirin puheenjohtajana toimii Marko Koskinen, piirisihteerinä Outi Mara ja taloudenhoitajana Kari Surakka. 
Pohjois-Karjalan maakunta.
Ilomantsin Perussuomalaiset.
Ilomantsissa Perussuomalaisilla on kolme kunnanvaltuutettua: Mika Purmonen, Minna Purmonen ja Arto Haaranen. Kannatus oli vuoden 2021 kuntavaaleissa 15,8%.
Joensuun Perussuomalaiset.
Joensuussa Perussuomalaisilla on kahdeksan kaupunginvaltuutettua: Asseri Kinnunen, Jussi Wihonen, Timo Vornanen, Outi Mara, Eero Bogdanoff, Marjatta Räty, Jaakko Leppänen ja Jari Korhonen. Jaakko Leppänen nousi valtuutetuksi varavaltuutetun paikalta Osmo Kokon ilmoitettuaan eroavansa kaupunginvaltuustosta ja jättävänsä politiikan kokonaan. Jari Korhonen vaihtui Hannu Helanderin tilalle paikkakuntamuutoksen vuoksi. Kannatus vuoden 2021 kuntavaaleissa oli 13,6% kaikista annetuista äänistä.
Paikallisyhdistyksen puheenjohtaja on Kari Surakka.
Juuan Perussuomalaiset.
Juuassa Perussuomalaisilla on neljä kunnanvaltuutettua: Jari Miettinen, Tuomo Brelo, Jonna Martikainen ja Arvi Martikainen. Kannatus 2021 kuntavaaleissa oli 16,3%
Kiteen Perussuomalaiset.
Kiteellä Perussuomalaisilla on kuusi kaupunginvaltuutettua: Marko Koskinen, Osmo Pirhonen, Emmi Hakulinen, Kaisu Kiiskinen, Juha Lintumäki ja Jaakko Uuksulainen. Kannatus 2021 kuntavaaleissa oli 17,8%.
Kontiolahden Perussuomalaiset.
Kontiolahdella Perussuomalaisilla on viisi kunnanvaltuutettua: Mika Hiltunen, Sanna Niiranen, Matti Varis, Miia Davidsson ja Keijo Romppanen. Kannatus 2021 kuntavaaleissa oli 14,5%.
Lieksan Perussuomalaiset.
Lieksassa Perussuomalaisilla on kuusi kaupunginvaltuutettua: Esko Saastamoinen, Ville Törrönen, Niko Keronen, Martti Laatikainen, Esa Räty ja Keijo Porkka. Kuntavaaleissa 2021 Perussuomalaisten lista sai Lieksassa 16,0% kaikista annetuista äänistä.
Nurmeksen Perussuomalaiset.
Nurmeksessa Perussuomalaisilla on seitsemän kaupunginvaltuutettua: Henry Määttä, Jaana Meriläinen, Susanna Saaristo, Ville Sutinen, Jorma Ahponen, Mikko Jänönen ja Kari Ruutinen. Kannatus 2021 kuntavaaleissa oli 19,3%.
Outokummun Perussuomalaiset.
Outokummussa Perussuomalaisilla on viisi kaupunginvaltuutettua: Sanna Antikainen, Timo Kinnunen, Simo Ratilainen, Mikko Veijalainen ja Eija Poutiainen. Kannatus 2021 kuntavaaleissa oli 17,1%.
Polvijärven Perussuomalaiset.
Polvijärven Perussuomalaisilla on viisi kunnanvaltuutettua: Petri Nieminen, Seppo Laasonen, Jarno Kuningas, Seppo Lavikainen ja Sami Mattsson. Kannatus 2021 kuntavaaleissa oli 22,3%.
Rääkkylän Perussuomalaiset.
Rääkkylässä Perussuomalaisilla on neljä kunnanvaltuutettua: Osmo Tikkanen, Timo Paakkunainen, Matti Hännikäinen ja Pertti Tikka. Kannatus 2021 kuntavaaleissa oli 20,3%.
Tohmajärven Perussuomalaiset.
Tohmajärvellä Perussuomalaisilla on kaksi kunnanvaltuutettua: Antti Varonen ja Ritva Simonen. Kannatus 2021 kuntavaaleissa oli 10%.
Vuoriapinanaama

Vuoriapinanaama ("Pteralopex pulchra") on hedelmälepakoiden heimoon kuuluva äärimmäisen uhanalainen lepakkolaji. 
Sitä on löydetty vain yksi yksilö, Makarakomburu-vuoren etelärinteiltä Salomonsaarilla.
Vuoriapinanaama muistuttaa ulkonäöltään joiltakin osin muita saman suvun ("Pteralopex") hedelmälepakoita, joita tavataan Salomonsaarilla. Se kuitenkin eroaa selvästi sukulaisistaan väreiltään. Sillä on mustavalkokirjavat siivet, kirkkaanpunaiset silmät ja kellertävä vatsanahka, joka on jyrkässä kontrastissa mustahkon selän kanssa.
Locminé

 
Locminé () on kunta läntisessä Ranskassa Morbihanin departementissa Bretagnen alueella. Se sijaitsee noin 25 kilometriä Pontivyn kaupungista etelään.
Locminé tarkoittaa suomeksi "munkkien paikkaa", joka kertoo kaupungin alkuperästä. Kaupunki on kehittynyt 600-luvulla perustetun luostarin ympärille.
Voyage (Abban albumi)

Voyage on ruotsalaisen Abba-yhtyeen yhdeksäs studioalbumi. Se julkaistiin 5. marraskuuta 2021.
Arvostelut.
"Rolling Stonen" Rob Sheffield antoi "Voyage"-albumille neljä tähteä viidestä. Hän arvioi sen ainutkertaiseksi comeback-levyksi: edellisestä studioalbumista on kulunut jo 40 vuotta ja mukana on yhtyeen alkuperäinen kokoonpano täysissä voimissaan. Sheffield nostaa arvostelussaan esiin Abban viehtymyksen kertoa epäonnistuneista rakkaussuhteista, joita "Voyage"-albumilla edustaa etenkin "I Could Be That Woman". Sheffield syventää levyarviotaan kertoessaan Abban eittämättömästä vaikutuksesta nykyaikaiseen kevyeen musiikkiin.
"Musikexpress.de"-julkaisun Stephan Rehm Rozanes antoi albumille niin ikään neljä tähteä ja arvioi sen "arvokkaaksi loppuluvuksi". "USA Today" -lehden Melissa Ruggieri muistuttaa arviossaan, että Abba ei varsinaisesti ole ollut poissa 40 vuotta, sillä yhtyeen tuotanto on ollut kaiken aikaa pinnalla esimerkiksi "Mamma Mia!" -musikaalielokuvien ansiosta.
Kaita-apila

Kaita-apila ("Trifolium lupinaster") on monivuotinen hernekasvi, joka on noin 30–40 senttimetriä korkeaksi kasvava ja purppuranpunakukkainen. Lehdissä on yleensä viisi sormilehdykkää, joiden pitkänsuippo muoto muistuttaa lupiinin lehtiä. Kaita-apila esiintyy Euraasiassa Itä-Euroopasta itäiseen Aasiaan, Japaniin asti. Euroopassa sitä kasvaa Itä-Euroopan maissa (Puola, Valko-Venäjä, Ukraina, Romania, Baltia) ja Venäjällä. Pohjoismaissa kaita-apilaa on vain Suomessa, missä lajia on esiintynyt 2000-luvun alusta lähtien uustulokkaana. Se kasvaa satamiin levinneenä tulokkaana Kemissä ja Kotkassa, ja luokitellaan Suomessa vakiintuneeksi kasviksi.
Évellys

 
Évellys () on kunta läntisessä Ranskassa Morbihanin departementissa Bretagnen alueella. Se sijaitsee noin 15 kilometriä Pontivyn kaupungista kaakkoon.
Kunta muodostettiin 1. tammikuuta 2016, jolloin kolme kuntaa Moustoir-Remungol (), Naizin () ja Remungol () yhdistyivät.
Kakao

Kakao Corp on eteläkorealainen mobiilipalveluihin keskittyvä pörssiyhtiö. Yhtiön perusti Kim Beom-su vuonna 1995. Yritys on perustettu KakaoTalk-pikaviestintäsovelluksen julkaisun myötä. Forbesin mukaan Kakaon viestintäohjelma on asennettu 90 prosenttiin älypuhelimista Etelä-Koreassa ja yrityksen perustajasta tuli miljardööri sekä joksikin aikaa Etelä-Korean rikkain henkilö. Yritys oli tunnettu nimellä Daum Kakao, koska se vuonna 2014 yhdistyi Daum Communicationsin kanssa (jolla oli muun muassa maan toiseksi suosituin hakukone Daum). Nimi muuttui Kakaoksi vuonna 2015.
Kakaon perustaja Kim Beom-su on perustanut Brian Impact -säätiön hyväntekeväisyyttä varten ja rahoitti sen myymällä Kakaon osakkeita. Hän on yhä yhtiön suurin osakkeenomistaja.
Kakao Corpilla on kaksi päätoimialaa: Sisältö (The Content) ja Alusta (The Platform). Sisältö-toimialan kuuluvat mobiiliviestimet, portaalit, pelit, musiikki, ja maksullinen sisältö kuten verkkosarjakuvat (webtoons) ja verkkokirjat. Lisäksi Kakao Friends -hahmoihin liittyvä myynti verkko- ja kivijalkakaupoista kuuluu samaan toimialaan. Alusta-liiketoimintaan sisältyvät verkkohakujen mainokset ja kuvaruutumainokset. Lisäksi tähän liiketoimintaan kuuluu muun muassa maksupalveluiden ja tuotantoviestinnän toimintoja. 
Kakao-yhtiö omistaa suurimman osuuden (27,3% – 31,62%) Kakao Bank -yhtiöstä, joka on ainoastaan verkossa toimiva pankki (digitaalinen pankki). Kakao Bank on perustettu vuonna 2016.
Vuonna 2016 Kakao hankki Loen Entertainmentin, josta tuli myöhemmin Kakao M. Loenin kautta Kakao sai Melon-suoratoistopalvelun. Melon on käytetyin musiikin suoratoistopalvelu Koreassa.
Kakao M ja Kakao Page yhdistyivät Kakao Entertainmentiksi: Kakao M on managerointitoimisto, jolla on Kakao TV suoratoistopalvelu; Kakao Page on verkkosarjakuvia ja verkkonovelleja julkaiseva yhtiö.
Kakao Games on videopelejä kehittävä yhtiö.
Kakao Pay on maksupalveluita, rahansiirtoa, vakuutuksia ja lainoja käsittelevä yritys. Kakao on yhtiön suurin osakkeenomistaja.
Antongatollinlenkko

Antongatollinlenkko ("Pteropus howensis") on ainoastaan Salomonsaarilla elävä äärimmäisen uhanalainen lepakkolaji. Sitä on tavattu Antong-atollilla ja mahdollisesti myös Nukumanun atollilla 38 km pohjoisempana.
Antongatollinlenkot syövät kukkia ja hedelmiä.
Suomenlinnan kirjasto

Suomenlinnan kirjasto on Suomenlinnassa Helsingissä sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Isossa Mustasaaressa toimiva Suomenlinnan kirjasto on perustettu vuonna 1957. Pieni kirjasto löytyy vanhasta, Augustin Ehrensvärdin suunnittelemasta, vuonna 1770 valmistuneesta Kruunulinna Ehrensvärdin C31-rakennuksesta.
Dajan Ahmet

Dajan Ahmet (ent. "Ahmetov", 22. tammikuuta 1962 − 4. marraskuuta 2006) oli tataaritaustainen virolainen näyttelijä ja teatteriohjaaja. 
Tallinnassa toimiva yksityinen teatteri "Salong-Teater" sai alkunsa Ahmetin vuonna 1992 perustamasta teatteriryhmästä. Ahmet ohjasi aikuisille suunnattuja klassikkonäytelmiä kyseisessä teatterissa. Sen lisäksi hän ohjasi lastennäytelmiä "Lasteteater Trumm:"issa"," usein taiteilijanimellä "Jaan Võõramaa". 
Ahmet oli aktiivinen jäsen paikallisessa tataarilaisessa "Idel" -seurassa. Hän teki vuonna 1999 pyhiinvaelluksen Mekkaan.
Dajan Ahmet syntyi Tallinnassa. Hän menehtyi liikenneonnettomuudessa 44-vuotiaana Jõgevamaalla.
Ahmetin perheeseen kuului vaimo Ilzija, poika Iskander ja tytär Merjam. Ahmet on haudattu Liivan hautausmaalle, tataarien hautapaikalle.
Miley Cyrus &amp; Her Dead Petz

Miley Cyrus &amp; Her Dead Petz on yhdysvaltalaisen laulaja-lauluntekijä Miley Cyrusin viides studioalbumi, joka julkaistiin 30. elokuuta 2015.
Younger Now

Younger Now on yhdysvaltalaisen laulaja-lauluntekijän Miley Cyrusin kuudes studioalbumi, joka julkaistiin 29. syyskuuta 2017.
Nicola Olyslagers

Nicola Olyslagers (o.s. McDermott, s. 28. joulukuuta 1996 North Gosford) on australialainen korkeushyppääjä; maailmanmestari ja olympiamitalisti. Hän saavutti olympiahopeaa Tokion olympialaisissa 2020 tuolloisella Australian ennätystuloksella 202 cm. Budapestin MM-kilpailuissa 2023 hän sai pronssia tuloksella 199 cm. Hän voitti sisäratojen maailmanmestaruuden Glasgow'ssa 2024 niin ikään tuloksella 199. Hän saavutti toistamiseen olympiahopeaa Pariisissa 2024 tuloksella 200 cm. Hän voitti sisäratojen maailmanmestaruuden toistamiseen Nanjingissa 2025 tuloksella 197 cm. Hän voitti samana vuonna myös ulkoratojen maailmanmestaruuden Tokiossa tuloksella 200.
Olyslagers saavutti pronssia Gold Coastin Kansainyhteisön kisoissa 2018 tuloksella 191. Hän karsiutui MM-kilpailujen loppukilpailusta Lontoossa 2017 ja Dohassa 2019 sekä sijoittui viidenneksi Eugenessa 2022. Hän on voittanut Timanttiliigassa yhdeksän kilpailua mukaan lukien Zürichin finaali 2025. Australian-mestaruuden hän on voittanut 2019, 2021, 2022, 2023, 2024 ja 2025.
Olyslagers hyppäsi Oseanian ennätyksen 203 cm Eugenesssa syyskuussa 2023 ja sivusi sitä Canberrassa tammikuussa 2024. Elokuussa 2025 hän hyppäsi Zürichissä ennätykseksi 204 cm.
Nicola Olyslagers avioitui Rhys Olyslagersin kanssa huhtikuussa 2022.
Kanellapuu

Kanellapuu ("Canella winterana") on kanellapuukasveihin (Canellaceae) kuuluva kasvilaji. Se on ainavihanta ja hyvin hidaskasvuinen pensas tai puu. Korkeimmillaan se voi kasvaa noin 15 metriä korkeaksi. Rungon halkaisija on noin 15–20 cm. Kukat ovat kaksineuvoisia, mutta heteet ja emit kypsyvät eri aikoihin, jolloin kukat ovat kunakin ajankohtana käytännössä yksineuvoisia. Hedelmät ovat punaisia marjoja. Kanellapuun kaikki osat ovat tuoksuvia.
Kanellapuu kasvaa luonnossa läntisessä Amerikassa. Sitä tavataan Floridan eteläosissa, Karibian saaristossa sekä Etelä-Amerikan koillisosissa. Kanellapuu kasvaa rantametsien tiheiköissä ja pensaikoissa. Tyypillisesti kanellapuu kasvaa kalkkipitoisella maaperällä merenpinnan tason läheisyydessä.
Kanellapuuta on kerätty luonnosta mausteeksi sekä lääkekäyttöön. Kanellapuun lehtiä on käytetty mausteena ja niissä on voimakas, pippurinen maku. Kuoren sisäosan aromi muistuttaa kanelia ja mausteneilikkaa ja sitä on paikallisesti lisätty kaneliin. Kuoressa on 8 % mannitolia ja eteerinen öljy sisältää eugenolia, eukalyptolia, pineeniä sekä karyofylleeniä.
Toisinaan kanellapuuta on myös kasvatettu koristekasvina. Koristekasvina se menestyy tropiikissa tai subtropiikissa, tavallisesti kuivemmilla alueilla. Kanellapuu vaatii hyvin vettä läpäisevän maaperän.
Kanellapuun puuaineksen pintapuu on oliivinruskeaa ja sydänpuu lähes mustaa. Puuaines on hyvin kovaa ja painavaa. Puuainesta on käytetty toisinaan rakentamiseen Puerto Ricossa.
Karp-luokka

Karp-luokka oli Venäjän keisarikunnan laivaston kolmen sukellusveneen muodostama alusluokka ensimmäisessä maailmansodassa.
Raiskaus avioliitossa

Raiskaus avioliitossa muuttui Suomessa rangaistavaksi vuonna 1994, jolloin rikoslakia muutettiin vastaamaan kansainvälisiä ihmisoikeussopimuksia. Vuonna 1999 rikoslain kokonaisuudistuksen yhteydessä säännös kirjoitettiin sukupuolineutraaliksi.
Suuressa osassa valtioita ja etenkin länsimaisen sivilisaation maissa avioliitossa tapahtuva raiskaus on kriminalisoitu. Raiskaus avioliitossa on edelleen sallittua useimmissa islamilaisissa maissa, Kiinassa, Intiassa ja eräissä Afrikan maissa. Islamilainen šarialaki ei tunne raiskausta avioliitossa, sillä miehellä on täydet oikeudet vaimonsa kehoon. 
Suomi.
Vuoden 1889 rikoslaissa "makaaminen" sallittiin vain avioliitossa. Raiskausta avioliiton sisällä ei tunnettu, koska naisen katsottiin olevan miehen omaisuutta. Seksuaalirikoksia koskevan luvun uudistaminen aloitettiin 1960-luvulla, mutta vielä tuolloin ei kriminalisoitu raiskausta avioliiton sisällä.
Vuonna 1994 väkisinmakaamisen määritelmästä poistettiin maininta avioliitosta, mutta uhrina saattoi edelleen olla vain nainen tai tyttö. Sitä ennen avioliiton sisäisiin raiskauksiin oli sovellettu muita rikosnimikkeitä.
1997 säädetyn lain myötä mieskin saattoi olla raiskauksen uhri. Siihen asti uhrina oleva mies tai poika saattoi syyllistyä siveellisyysrikokseen. Samalla säädettiin, että uhrin riitti vastustaa sukupuoliyhteyttä "selvästi", ei tarvinnut ottaa riskejä sen estämiseksi.
Leif Steinar Rolland

Leif Steinar Rolland (s. 13. joulukuuta 1970 Bergen) on norjalainen urheiluampuja ja valmentaja.
Rolland kilpaili kivääriammunnassa. Hän osallistui kolmesti olympialaisiin ja sijoittui ilmakiväärikilpailussa Atlantassa 1996 viidenneksi, Sydneyssä 2000 seitsemänneksi ja Ateenassa 2004 18:nneksi. Rolland ampui 10 metrin ilmakiväärikilpailussa maailmanennätyksen vuoden 1997 Münchenin maailmancupissa ja vuoden 2001 maailmanmestaruuskilpailuissa Soulissa. Uransa aikana hän saavutti neljä maailmancupin voittoa, neljä kakkossijaa ja kaksi kolmossijaa.
Elokuussa 2021 Rolland valittiin Suomen Ampumaurheiluliiton kiväärilajien päävalmentajaksi. Aikaisemmin hän on toiminut muun muassa Norjan juniorimaajoukkueen valmentajana, Tanskan maajoukkueen valmentajana sekä Norjan para-ampujien valmentajana.
Pippurilapa-ahven

Pippurilapa-ahven ("Bembrops platyrhynchus") pippurilättäahven on lapa-ahveniin kuuluva kalalaji. Sitä tavataan syvistä vesistä indopasifiselta merialueelta.
Koko ja ulkonäkö.
Pippurilapa-ahven voi kasvaa suurimmillaan noin 25 cm pitkäksi. Ruumiinrakenteeltaan laji on pitkänomainen, pitkäkuonoinen ja päästään litistynyt. Alaleuka työntyy yläleukaa pidemmälle. Lajilla on kaksi selkäevää, joista etumainen on piikikäs ja taaimmainen pitkä. Myös rinta- ja peräevät pitkät. Väriltään pippurilättäahven on kellertävän ruskea ja ruumiissa on tummanruskeita pilkkuja, jotka voivat muodostaa juovia. Etumainen selkäevä on musta.
Levinneisyys ja elintavat.
Pippurilapa-ahventa tavataan eteläisestä Afrikasta Australian itäosiin ulottuvalta alueelta. Laji elää lähellä pehmeää pohjaa useimmiten 100–350 metrin syvyydessä ja syvimmillään sitä on tavattu 550 metrin syvyydestä.
Blood on Blood

Blood On Blood on saksalaisen heavy metal -yhtye Running Wildin 29. lokakuuta 2021 julkaistu studioalbumi.
Lawrence Sanders

Lawrence Sanders, myös Lesley Andress, (s. 1920 Brooklyn, New York, Yhdysvallat – 1998) oli yhdysvaltalainen jännityskirjailija ja toimittaja.
Sanders valmistui indianalaisesta Wabash Collegesta 1940. Hän oli ensin New Yorkissa tavaratalon palveluksessa ennen kuin liittyi merijalkaväkeen 1943, jossa palveli kersanttina vuoteen 1946. Hän kirjoitti alkuun novelleja rikoslehtiin. Esikoisromaani "Klo 23, New York City" ilmestyi 1970 ja sai Edgar Allan Poe -palkinnon. Siinä vaiheessa hän siirtyi täysipäiväiseksi kirjailijaksi.
Romaanit sisältävät seksiä, väkivaltaa ja sensaatioita. Tunnetuimpia ovat "Kuolemansynti"-sarjaan kuuluvat romaanit, joita hän alkoi kirjoittaa 1973.
Sidney Lumetin elokuva "Suuri kaappaus" (The Anderson Tapes, 1971) ja Frank Sinatran tuottama ja tähdittämä trilleri "Ensimmäinen kuolemansynti " (The First Deadly Sin, 1980) perustuvat Sandersin romaaneihin.
Jijiga

Jijiga on Etiopian Somalin osavaltion pääkaupunki. Sen asukasluku oli vuoden 2007 väestönlaskennan mukaan 125 876.
Maantiede.
Jijiga on Etiopian Somalin osavaltion pääkaupunki. Ympäröivä seutu on laajaa tasankoa Ogadenin alueella. Kaupungin läpi kulkee pieni kausittain virtaava Jererjoki. Lähellä sijaitsee Mardasola.
Jijigan keskimääräinen vuotuinen sadanta on 563 mm.
Historia.
Nimi Jijiga on johdettu oromon kielen termistä "jig-jiga", joka viittaa murentumiseen. Nimi on puolestaan viittaus alueen maaperään, joka on tehnyt esimerkiksi rakentamisesta vaikeaa. Paikalle perustettiin vartioasema vuonna 1891. Asemalta perittiin tulleja Somalimaan suunnalta saapuvista kauppatavaroista ja samalla ulotettiin Etiopian keskushallinnon valtaa alueelle. Vuonna 1900 etiopialaiset voittivat Jijigaan hyökänneet Mohammad Abdille Hassanin dervissit.
1900-luvun alkupuolella Jijigasta alkoi kehittyä oman alueensa hallinnollinen keskus. Kaupunki alkoi muodostua paikalle saapuessa somali- ja amharataustaisia kauppiaita, sekä kauppiaita Intiasta. Jijigan lentokenttä rakennettiin vuonna 1929 ja kentällä koulutettiin esimerkiksi ilmavoimien ensimmäiset lentäjät. Italialaiset valtasivat kaupungin toisen Italian–Etiopian sodan aikana 5. toukokuuta 1936. Toisen maailmansodan aikana sen valtasivat brittiläiset ja nigerialaiset joukot 17. maaliskuuta 1941. Sodan jälkeen alue oli brittiläisen sotilashallinnon alaisuudessa. Etiopialaista hallintoa alettiin palauttamaan vuodesta 1948 lähtien. Somalian nuorisoliitto vastusti Etiopian hallinnon palauttamista, mikä johti myös veriseen mellakointiin.
Vuonna 1977 alkoi Ogadenin sota Somalian Siad Barren joukkojen hyökätessä Derg-hallinnon Etiopiaan. Somalian joukot valtasivat Jijigan 17. syyskuuta 1977 sen etiopialaisten puolustajien lähtiessä pakoon. Etiopia alkoi kuitenkin saada sotilasapua Neuvostoliitosta ja Kuubasta, mikä käänsi osaltaan sodan kulun. Jijiga vallattiin takaisin vastahyökkäyksessä 5. maaliskuuta 1978. Sota päättyi 9. maaliskuuta somalialaisten joukkojen vetäytyessä rajan taakse. Sodan jäljiltä kaupungin ympäristöön jäi miinakenttiä.
Väestö.
Jijigan asukasluku oli Etiopian vuoden 2007 väestönlaskennan mukaan 125 876. Vuonna 2001 vastaava lukema oli 37 100, vuonna 1987 25 320, vuonna 1971 18 111 ja vuonna 1956 4 031. Kaupungin asukkaat ovat etniseltä taustaltaan pääosin somaleja.
Elina Oksanen

Elina Johanna Oksanen (o.s. Räsänen, ent. Pääkkönen; s. 19. toukokuuta 1964 Vehmersalmi) on suomalainen kasvitieteilijä, joka on työskennellyt kasvifysiologian ja bionanoteknologian professorina vuodesta 2004 lähtien ensin Joensuun yliopistossa, sittemmin Itä-Suomen yliopistossa. Hän on tutkinut työurallaan urallaan erityisesti metsäpuiden sopeutumista ilmastonmuutokseen ja erilaisiin ympäristöstresseihin. Oksanen on Suomen luontopaneelin jäsen vuosina 2020–2023, ja oli sitä edeltäneiden Suomen IPBES-paneelien (2015–2018 ja 2019–2022) jäsen.
Oksanen tuli ylioppilaaksi Kuopion klassillisesta lukiosta 1983. Hän valmistui Helsingin yliopistosta filosofian kandidaatiksi 1992 ja Kuopion yliopistosta filosofian tohtoriksi 1996. Hänen väitöstutkimuksensa tarkasteli otsonin aiheuttamia vaurioita rauduskoivulle. Työ oli otsikoitu "Ozone : complex risk for birch".
Semera

Semera on Etiopian Afarin osavaltion pääkaupunki. Pääkaupunki siirrettiin varta vasten rakennettuun Semeraan Asaitasta vuonna 2007. Semeran asukasluku oli vuoden 2007 väestönlaskennan mukaan 2 625.
Maantiede.
Semera sijaitsee Etiopian Afarin osavaltion alueella 1 ("Zone 1"). Läheltä virtaa Awashjoki.
Historia.
Semera on varta vasten Afarin osavaltion pääkaupungiksi rakennettu uusi kaupunki. Aikaisempi pääkaupunki oli Asaita. Pääkaupunki haluttiin kuitenkin siirtää keskeisemmälle paikalle, sekä mahdollisesti myös pois Awsan sulttaanin perinteisestä keskuksesta. Semeran perustamisesta päätettiin Afarin alueen neuvoston 20. heinäkuuta 1995 alkaneessa kokouksessa. Semerasta päätettiin tehdä pääkaupunki 26. heinäkuuta samalla, kun perustettiin Afarin osavaltio. Vuonna 1996 alkaneita kaupungin rakennustöitä hidasti vuonna 1998 alkanut Eritrean–Etiopian sota. Virallisesti pääkaupunki siirtyi Asaitasta Semeraan vuonna 2007.
Väestö.
Semeran kaupungin asukasluku oli Etiopian vuoden 2007 väestönlaskennan mukaan 2 625.
Grandin piirikunta (Utah)

Grandin piirikunta () on Yhdysvaltojen Utahin osavaltiossa sijaitseva piirikunta. Sen väkiluku oli 9 669 vuonna 2020. Piirikunnan hallintokeskus on Moabin kaupunki. Piirikunta perustettiin 13. maaliskuuta 1890.
Transylvanian piirikunta

Transylvanian piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 32 986 vuonna 2020. Piirikunnan hallintokeskus on Brevardin kaupunki. Piirikunta on perustettu 1861.
Purjemeriahven

Purjemeriahven ("Epinephelus maculatus") on meriahventen (Epinephelidae) heimoon kuuluva merivesissä elävä kalalaji.
Koko ja ulkonäkö.
Purjemeriahven saavuttaa tavallisesti 50 senttimetrin pituuden (SL). Se on väritykseltään vaalean ruskea tai harmaa, ja siinä on tiheään sen pupillin kokoluokkaa olevia tummia, kulmikkaita täpliä. Selkäpuolella on kaksi tummempaa läikkää ja kaksi valkoista läikkää, jotka ulottuvat myös selkäeviin. Nuorilla yksilöillä on ruumiissaan lisäksi valkoisia läikkiä. Purjemeriahvenella on kylkiviivallaan 48–51 suomua. Selkäevässään lajilla on yksitoista piikkiruotoa ja 15–17 nivelruotoa. Peräevässään purjemeriahvenella on kolme piikkiruotoa ja kahdeksan nivelruotoa. Rintaevissään sillä on 17–18 ruotoa.
Levinneisyys ja elintavat.
Purjemeriahvenen levinneisyys ulottuu Tyynellämerellä Riukiusaarilta ja Ogasawarasaarilta etelään Malaijien saaristoon, Mikronesiaan, Isolle valliriutalle ja Lord Howen saarelle ja sieltä itään Uuteen-Kaledoniaan, Fidžille ja Samoalle. Intian valtameressä lajia tavataan Kookossaarilla. Laji elää koralliriutoilla 2–100 metrin syvyydessä merenpinnasta. Täysikasvuisia yksilöitä tavataan eritoten riuttojen ulkonevien huippujen lähettyvillä. Purjemeriahvenen ravintoa ovat pääasiassa ravut, tursaat ja pienet kalat. Chuukin alueella Mikronesiassa lajin naaraan on havaittu saavuttavan sukukypsyyden keskimäärin noin kolmivuotiaana ja koiraan noin nelivuotiaana. Siellä laji elää keskimäärin 13-vuotiaaksi.
Levin

Levin on muun muassa seuraavien henkilöiden sukunimi:
Etunimenä.
Levin on myös seuraavien henkilöiden etunimi:
Agía Pelagía

Agía Pelagía (, ”Pyhä Pelagia”) voi viitata seuraaviin paikkoihin Kreikassa:
Bolus

Bolus (, multapaakku) on hienojakoinen savilaji, jota esiintyy harmaa-, kelta-, puna- tai ruskeasävyisenä. Alun perin punaruskeaa tai kellertävää savea käytettiin valmistettaessa keramiikkaa kuten terra sigillataa. Sittemmin bolusta on käytetty kultauksen pohjalla ja etenkin 1500- ja 1600-luvuilla öljymaalausten värillisenä pohjustuksena. "Boluspohjustus" sisältää suurimmaksi osaksi bolusta ja sillä luodaan kellanpunainen, punainen tai punaruskea pohja työtä varten. Bolusta käytetään myös punaliidun valmistamiseen.
Boluksen erilaisia muotoja ovat
Ágkistro

Ágkistro (, transl. myös "Ángistro", "Ágistro") voi viitata seuraaviin paikkoihin Kreikassa:
24K Magic

24K Magic on yhdysvaltalaisen Bruno Marsin kolmas studioalbumi, joka julkaistiin 18. marraskuuta 2016. Vuoden 2018 Grammy-gaalassa albumi voitti vuoden albumin Grammy-palkinnon, sen nimikkokappale ”24K Magic” palkittiin vuoden levytyksenä ja kappale ”That’s What I Like” nimitettiin vuoden lauluksi.
Anto

Anto on miehen etunimi. Se katsotaan yleensä lyhentymäksi kreikkalaisperäisestä nimestä "Antimos", joka merkitsee "kukoistavaa" ja josta on käytössä myös latinalaistettu muoto "Antimus", mutta mahdollisesti se saattaa olla myös Antonius-nimen lyhennetty muoto.
Suomessa nimi Anto on Digi- ja väestötietoviraston mukaan annettu elokuun 2025 loppuun mennessä noin 410–420 henkilölle.
Antolla oli Suomessa vuosina 1929–1949 nimipäivä 27. huhtikuuta. Katolisessa pyhimyskalenterissa päivä on vuonna 302 marttyyrikuoleman kärsineen Nikomedian piispa Antimoksen muistopäivä. Aikaisemmin nimi Antimus oli esiintynyt samalla päivällä suomalaisissakin kalentereissa 1700-luvulta saakka. Ortodoksisessa kirkossa saman piispan muistopäivä on kuitenkin 3. syyskuuta. Nykyisin nimi Anto esiintyy vain ortodoksisessa kalenterissa, siinä kuitenkin kahteen kertaan: 3. syyskuuta mainitun piispan sekä 15. helmikuuta, Khios-saarella asuneen, vuonna 1960 kuolleen kreikkalaisen pyhittäjän muistoksi.
Gode

Gode tai Godi on kaupunki Etiopian Somalin osavaltiossa. Sen asukasluku oli vuoden 2007 väestönlaskennan mukaan 43 234.
Maantiede.
Gode sijaitsee Etiopian Somalin osavaltiossa Goden "weredassa" eli piirikunnassa muutaman kilometrin päässä Shebellejoesta. Kaupunki sijaitsee hieman etäällä joesta, jolla on tapana ajoittain tulvia ympäröivälle tasangolle.
Historia.
Nykyinen Gode sai alkunsa 1960-luvulla tehtyjen rakennushankkeiden aikana. Vuonna 1965 perustettiin Goden lentotukikohta Etiopian ilmavoimille. Tukikohdan kiitotien rakennutti ruotsalainen Skanska. Keisari Haile Selassie vihki tukikohdan käyttöön kesäkuussa 1966. Skansa sai edelleen työkseen rakennuttaa uusi Goden kaupunki moskeijan, palatsin ja Shebellejoen ylittäneen sillan kera.
VUonna 1977 syttyi Somalian ja Etiopian välinen Ogadenin sota. Gode oli merkittävänä sotilastukikohtana Länsi-Somalian vapautusrintaman taistelijoiden iskujen kohde. Somalian asevoimat ylittivät Etiopian rajan heinäkuussa 1977 ja 24. heinäkuuta ne iskivät Godeen, joka muodosti yhden ensimmäisistä Etiopian puolustuksen tukikohdista. Etiopian armeijan 3. ja 4. divisioona tuhoutuivat lähes tyystin Goden taisteluissa. Laajempi sota päättyi kuitenkin Somalian tappioon ja sen joukkojen vetäytymiseen Etiopiasta vuonna 1978.
Ogadenin sodan päättymisen jälkeen Godea ja sen ympäristöä koettelivat nälänhädät. Ensimmäinen alkoi vuonna 1981 ja seuraava vuonna 1991. Yhdistyneiden kansakuntien pakolaisjärjestö teki avustuslentoja alueelle Goden kautta. Nälänhätään ja kuivuuteen liittyvät ongelmat jatkuivat 2000-luvulle.
Väestö.
Goden asukasluku oli Etiopian vuoden 2007 väestönlaskennan mukaan 43 234. Suurin osa asukkaista on etniseltä taustaltaan somaleja.
I Still Have Faith in You

I Still Have Faith in You on ruotsalaisen Abba-yhtyeen 2. syyskuuta 2021 singlenä julkaistu kappale. Tyylilajiltaan se on voimaballadi. Kappale on studioalbumin "Voyage" johtosingle kappaleen ”Don’t Shut Me Down” kanssa. Molemmat teokset ovat Abban ensimmäiset singlet vuoden 1982 jälkeen.
”I Still Have Faith in You” nostalgisoi Abbaa itseään. Sen video julkaistiin samana päivänä kappaleen kanssa. Videolla esitetään 1970-luvun valokuvista ja videotallenteista koottu kavalkadi, ja se huipentuu Abban neljästä jäsenestä luotujen avatar-hahmojen virtuaaliseen lavaesitykseen. Hahmot loi Industrial Light &amp; Magic. Kappaleen päävokalisti on Anni-Frid Lyngstad.
”I Still Have Faith in You” levytettiin vuonna 2018 Benny Anderssonin studiossa.
Vastaanotto.
"Soundi"-lehden Niko Peltosen mielestä kappaletta ”paisutellaan kohtuuttomuuksiin”. Hannu Linkolan arvion mukaan kappale on ”ajaton voimaballadi, jonka suuruuden takana on sekä draaman tajua että haavoittuvuutta”. Kaikki "Soundin" kriitikot pitivät Abban paluuta onnistuneena. "The Sydney Morning Herald" -lehden Michael Idato havainnoi kappaleessa etäistä sukulaisuutta "Arrival"-albumiin. "Svenska Dagbladetin" Andres Lokko kirjoitti Abban paluusta otsikolla ”Ingen hade kunnat önska sig mer av Abba” ().
L. Kalevi Korhonen

Lauri Kalevi Korhonen (7. toukokuuta 1933 Lappeenranta – 9. kesäkuuta 1990) oli suomalainen lääkäri, professori ja Oulun yliopiston rehtori. 
Henkilöhistoria.
Korhosen vanhemmat olivat rovasti Lauri Ilmari Korhonen ja opettaja Elsa Caselius ja puoliso vuodesta 1957 ylilääkäri Elsa Maria Lappalainen. Ylioppilaaksi Korhonen tuli Porvoossa 1953 ja suoritti lääketieteen lisensiaatin tutkinnon Turun yliopistossa 1961, lääketieteen ja kirurgian tohtoriksi hän väitteli 1966. Korhonen oli Turun yliopistossa anatomian assistentti 1961–1966 ja va. apulaisprofessori 1963–1964. Helsingin yliopiston patologisen anatomian assistenttina hän toimi 1966–1967 ja sitten Oulun yliopistossa anatomian apulaisprofessorina vuoteen 1974, hoitaen anatomian professuuria virkaatekevänä vuodesta 1971. Vakinaiseksi anatomian professoriksi hänet nimitettiin 1974. Hän oli myös Sheffieldin yliopiston luennoitsijana 1969–1970. Korhonen toimi Oulun yliopiston lääketieteellisen tiedekunnan dekaanina 1975–1981, yliopiston vararehtorina 1983–1987 ja rehtorina vuodesta 1987. Hän menehtyi kesäkuussa 1990 sairauskohtaukseen kesäasunnollaan.
Pyhäjärvi (Kuusamo, Ruka)

Pyhäjärvi on melko syvä järvi Kuusamon Rukalla 17 kilometriä Kuusamon kuntakeskuksesta pohjoiseen. Sen pinta-ala on 2,2 neliökilometriä ja vesitilavuus 22,8 kuutiohehtometriä.
Maantiede.
Pyhäjärven pituus lännestä itään on 3,8 kilometriä. Saaria ei ole. Järven luoteisosan muodostaa noin puolitoista kilometriä pitkä Vaaralahti. Yli 15 metriä syvä alue sijaitsee pääaltaan länsiosassa, josta se työntyy Vaaralahteen. Järven itäosa on länsiosaa matalampi. Noin 15 prosenttia Pyhäjärvestä on vähintään 20 metriä syvä.
Pyhäjärven rannoilla on metsää ja peltoja. Itärannalle virtaa Soukkelojoki idästä, järven luusua on vastarannalla, josta lähtee mutkainen vesireitti länteen Kuontijärveen (284,1 metriä mpy). Kuontijärven tilavuus on alle puolet Pyhäjärvestä, mutta pinta-ala lähes kolminkertainen.
Pyhäjärven vesitilavuus on 22 773 000 kuutiometriä.
Pyhäjärvi (73.053.1.001) kuuluu Pyhäjärven valuma-alueeseen (73.053), joka on kolmannen jakovaiheen vesistö Koutajoen vesistössä (73). Toinen jakovaihe on Naatikkajoen valuma-alue (73.05). Pyhäjärvi on Pyhäjärven valuma-alueen laajin järvi Rukajärven jälkeen. Alueeseen kuuluu viisitoista vähintään hehtaarin laajuista vakavettä, joista kolmella ei ole virallista nimeä.
Kuusamossa on toinenkin Pyhäjärvi. Se sijaitsee kunnan pohjoisosassa 25 kilometriä Rukan Pyhäjärveltä pohjoiseen.
Pyhäjärvi (Kuusamo, pohjoinen)

Pyhäjärvi on melko syvä järvi Kuusamon pohjoisosassa 44 kilometriä Kuusamon kuntakeskuksesta pohjoiseen. Sen pinta-ala on 68 hehtaaria ja vesitilavuus 7,3 kuutiohehtometriä.
Maantiede.
Pyhäjärven pituus lounaasta koilliseen on 2,3 kilometriä. Järven koillisosassa sijaitsee muutaman aarin laajuinen saari. Yli 20 metriä syviä alueita on altaan lounais-, keski- ja koillisosassa. Järven pohjoinen ranta on eteläistä matalampi ja maastoltaan loivempi. Rannoilla on harvakseltaan pientaloja. Pyhäjärven etelärannalla sijaitseva Pyhävaara kohoaa noin 280 metriä merenpinnan yläpuolelle.
Pyhäjärven ympäristössä on lukuisia järviä ja lampia. Idässä on Hipajärvi, lännessä Ollilanjärvi, etelässä Ohtajärvi, Ronttijärvi ja Äystöjärvi ja kaakossa Kallunkijärvi.
Pyhäjärven vesitilavuus on 7 308 000 kuutiometriä.
Pyhäjärvi (73.061.1.017) kuuluu Aventojoen alueeseen (73.061), joka on kolmannen jakovaiheen vesistö Koutajoen vesistössä (73). Toinen jakovaihe on Aventojoen valuma-alue (73.06). Pyhäjärvi on Aventojoen alueen laajin järvi Ollilanjärven ja Hipajärven jälkeen. Sitä seuraavat Paska-Rävä ja Isojärvi. Alueeseen kuuluu 30 vähintään hehtaarin laajuista vakavettä, joista usealla ei ole virallista nimeä.
Kuusamossa on toinenkin Pyhäjärvi. Se sijaitsee Rukan tuntumassa 25 kilometriä Kuusamon pohjoiselta Pyhäjärveltä etelään.
Degehabur

Degehabur tai Degeh Bur on kaupunki Etiopian Somalin osavaltiossa. Sen asukasluku oli vuoden 2007 väestönlaskennan mukaan 30 027.
Maantiede.
Degehabur sijaitsee Etiopian Somalin osavaltiossa Degehaburin alueella. Matkaa Etiopian pääkaupunki Addis Abebaan on 799 kilometriä. Alue on historiallista Ogadenia.
Historia.
Degehabur oli 1800-luvulla tärkeä kauppapaikka alueen poikki kulkeville karavaaneille. Vuosisadan loppupuolella se kuitenkin ryöstettiin useampaan otteeseen ja suuri osa sen asukkaista muutti muualle. Loppuvuodesta 1899 paikasta tuli Mohammad Abdille Hassanin johtamien dervissien tukikohta. Seuraavan vuoden maaliskuun puolella dervissit tekivät huomattavaan tappioon päättyneen hyökkäysyrityksen Jijigaan, josta selviytyneet vetäytyivät Degehaburiin. Degehabur alkoi toipua ja kasvaa aikaisemmista hävityksistään 1920-luvun aikana.
Toisen Italian–Etiopian sodan alettua Degehaburiin tehtiin ilmaiskuja ja se oli yksi etiopialaisten pääpuolustusasemista Ogadenin suunnalla etelässä. Italialaiset käyttivät myös taistelukaasuja. Suomen Punainen Risti piti jonkin aikaa yllä Richard Faltinin johtamaa kenttäsairaalaa Degehaburissa. Italialaiset joukot valtasivat Degehaburin 30. huhtikuuta 1936. Brittiläiset ja nigerialaiset joukot valtasivat sen takaisin toisen maailmansodan aikana vuonna 1941.
Länsi-Somalian vapautusrintama taistelijat olivat piirittäneet Degehaburin vuoden 1977 keskivaiheilla. Heinäkuussa syttyi Somalian ja Etiopian välinen Ogadenin sota. Vapautusrintaman taistelijat olivat vallanneet Degehaburin, josta somalialaiset joukot vetäytyivät maaliskuussa 1978.
Väestö.
Degehaburin asukasluku oli Etiopian vuoden 2007 väestönlaskennan mukaan 30 027. Vuonna 2001 vastaava lukema oli noin 12 000.